google/wiki40b huggingface dataset:
Nordicom

Nordicom (Nordiskt informationscenter för medie- och kommunikationsforskning) er et uavhengig kunnskapssenter ved Universitetet i Gøteborg, som arbeider med å samle inn og formidle forskning og fakta med betydning for medier og kommunikasjon i Norden. Arbeidets siktemål er å styrke kunnskapen om medienes rolle i samfunnet, samt bidra til å synliggjøre forskningens resultater i behandling av mediespørsmål i offentlig og privat sektor. Dette gjøres blant annet gjennom:
·  Å følge og dokumentere medieutviklingen i spørsmål om blant annet mediestruktur, medieeierskap, medienes økonomi og hvordan folk bruker medier.
·  Den store, årlige rekkeviddeundersøkelsen Mediebarometern.
·  Publisering av vitenskapelige bøker, det internasjonale vitenskapelige tidsskriftet Nordicom Review og det populærvitenskapelige tidsskriftet Nordicom-Information (1979-2018).
·  Å gi ut nyhetsbrev om mediesituasjonen i Norden og policy-spørsmål i Europa.
·  Løpende sammenfatninger av hvordan medieforskningen i Norden utvikler seg.
·  Den internasjonale mediekonferansen NordMedia, som arrangeres i samarbeid med de nordiske forskerforeningene for medier og kommunikasjon.
Nordicom er finansiert av det Nordiske Ministerrådet, det svenske Kulturdepartementet samt Universitetet i Gøteborg, og har vært aktive siden 1970-tallet.
Opplysningskontoret for egg og kjøtt

Organisering

OEK er i dag organisert som en enhet i Nortura. OEK har følgelig ikke eget organisasjonsnummer og er ikke egen enhet i mva-registeret.  OEK har egen profil, brevark og hjemmeside. OEK har et separat budsjett og regnskap og holder fysisk til i andre lokaler (enn Nortura SA), og har annen adresse. 
 
OEKs offisielle foretaksnavn, det juridiske navnet, «juridisk person» er Nortura SA. OEK er da et  markedsnavn, et «sekundært forretningskjennetegn».
Virksomheten hadde i 2016 23 ansatte, Dag Henning Reksnes er direktør for enheten.
Det har vært en utbredt oppfatning at OEK er en statlig organisasjon. Dette kan skyldes navnet «Opplysningskontoret», finansieringsformen, som går gjennom det offentlig oppnevnte Omsetningsrådet og at markedsføringen er uavhengig av merkevarer.

Historie

Opplysningskontoret for egg og kjøtt (OEK) ble resultatet da Opplysningskontoret for kjøtt (OFK) og Opplysningskontoret for egg og hvitt kjøtt (OEH) ble slått sammen til ett kontor fra og med 1. januar 2010. Etter at markedsregulatorene Gilde Norsk Kjøtt BA (kjøtt) og  Prior Norge BA (fjørfe) i 2006 fusjonerte til selskapet Nortura BA fikk dette rollen som markedsregulator både for kjøtt og eggsektoren. De to opplysningskontorene, som virkemidler i markedsreguleringen, lå følgelig begge under Nortura i perioden 2006-2009. Opplysningskontoret for kjøtt ble etablert i 1973, da det ble utskilt fra Landbrukets sentralforbund.
Youth for Understanding

Youth For Understanding (YFU) er en ikke-kommersiell ungdomsutvekslingsorganisasjon. YFUs formål er å øke toleranse og redusere avstand mellom mennesker ved å la dem utvikle seg i møte med en verden i stadig forandring. Hvert år reiser mer enn 3500 ungdommer fra omkring 50 ulike land  på utveksling med YFU. Mange tusen familier åpner sine hjem for ungdommene, og enda flere frivillige bidrar til at kulturutvekslingen blir mulig. YFU er en av verdens største og eldste utvekslingsorganisasjoner.

Historie

Youth For Understanding (YFU) ble startet av amerikaneren dr Rachel Andresen i 1951. Hun hadde overvært resultatet av kringens herjinger i Europa, og ønsket å bidra til at noe liknende aldri ville skje igjen. I 1951 inviterte hun 75 tyske ungdommer til Michigan for å la de bo ett år hos amerikanske vertsfamilier og gå på amerikansk skole. Tanken var at vennskap på tvers av landegrensene ville bidra til økt gjensidig forståelse og respekt.
Siden den spede starten i 1951 har YFU spredt seg til over 60 land i alle verdensdeler. I dag finnes det YFU-organisasjoner blant annet i Japan, Kina, Argentina, Uruguay, Mexico, Sør-Afrika, Tyskland, Frankrike, Spania, Aserbajdsjan, Canada og USA. Felles for alle nasjonale YFU-organisasjoner er forpliktelsen til å arbeide etter et grunnleggende, felles sett med regler og retningslinjer.

YFU-Norge

YFU-Norge ble etablert av rektor Jakob Omholt-Jensen i 1967. Siden starten har over 5 000 norske ungdommer reist på utveksling med YFU, og mer enn 2 700 utenlandske ungdommer har bodd ett år hos en norsk familie. 
YFU-Norge drives av flere hundre frivillige, samt et sekretariat med 4 ansatte. På landsbasis er organisasjonen delt inn i regioner, der frivillige i hver region bruker av sin tid og kunnskap for å skape så gode og lærerike utvekslingsopplevelser som mulig for både elev og vertsfamilie. 
YFU-Norge er medlem av LNU, Landsrådet for Norges barne- og ungdomsorganisasjoner.

Utvekslingsprogrammene

For elever er årsutveksling det vanligste programmet internasjonalt, men det er også mulig å reise på semester- eller sommerprogram. Familieopplevelsen er sentral i alle utvekslingsprogrammene. Youth For Understanding arbeider for økt toleranse og kulturforståelse, og alle utvekslingselever har orienteringer og samlinger før, under og etter utvekslingen. 
Familier som ønsker å bli vertsfamilie søker på vertsfamilieprogrammet. Alle familier må godkjennes etter hjemmebesøk og referansesjekk. Gjennom utvekslingsopplevelsen har alle familier en egen lokal YFU-frivillig som er deres kontaktperson.
Staccatissimo

Staccatissimo angir innen musikken en note som skal spilles ekstremt kort, separat og distinkt, som en ekstrem staccato. I notasjon skrives staccatissimo som en kile over notene. En kile eller en loddrett strek kunne opprinnelig (på 1700-tallet) også bety en vanlig staccato, da det ikke fantes noen standard, men etterhvert ble det vanligst at en prikk over notene betydde staccato, og en kile staccatissimo. Under et eksempel fra Bruckners 0. symfoni, hvor staccatissimo er notert over eller under notene, avhengig av notehalsens retning.
Nepals flystyrker

Utdannelse

Flystyrkene har siden 2004  utdannet sine egne flygere og helikopterpiloter. De utdanner også sivile flygere. Til helikopterutdannelsen brukes Mi-17, Bell og Eurocopter
Norgesmesterskapet i fotball for menn 1952

Norgesmesterskapet i fotball for menn 1952 ble vunnet av Sparta Sarpsborg etter at de vant 3–2 over Solberg i finalen den 26. oktober. Målscorere for Sparta var Knut Sørensen, som scoret på straffe i det 74. og i det 84. minutt, og Odd Wang Sørensen som scoret i det 89. minutt. Begge Solbergs mål ble også scoret av Sparta-spillere, selvmål av Roger Pedersen i det 10. minutt og av Brede Svendsen i det 34. minutt.
30 639 tilskuere overvar kampen som ble spilt på Ullevaal Stadion i Oslo. Dommer var Helge Ladim, Strong. Dette var første gang Sparta vant et norgesmesterskap.
Spartas vinnerlag: Asbjørn Hansen, Guttorm Nicolaysen, Brede Svendsen, Karsten Hansen, Einar Bråthe, Roger Pedersen, Arne Olsen, Knut Sørensen, Odd Wang Sørensen, Evald Nilsen og Egil Johansen.
Solbergs lag: Kåre Moen, Rolf Karlsen, Rolf Pettersen, Gunnar Moen, Sigmund Zachariassen, Leif Simensen, Tore Hole, Kjell Arnesen, Johny Andersen, Reidar Moen og Lorang Solberg.
Oslo Sporveisbetjenings Skytterlag

Oslo Sporveisbetjenings Skytterlag (OSSL) er en skytterklubb etablert januar 1921 som Kristiania Sporveisfunksjonerers Idrettsforening. Klubben har over 60 medlemmer, OSSL er tilknyttet Norges Skytterforbund og underlagt Oslo Skytterkrets, og har egne lokaler på Ryen i Oslo. Nåværende formann er Marius Eng Grønlund.
Baraeomimus

Utbredelse

Arten er bare kjent fra Usambarafjellene i Tanzania.
Troppene til VM i fotball 1990

Troppene til VM i fotball 1990 inneholder samtlige 24 tropper som ble tatt ut til VM i fotball 1990 i Italia som ble spilt fra 8. juni til 8. juli 1990. Hver av de 24 nasjonene som deltok i mesterskapet registrerte 22 spillere (19 utespillere og tre keepere) som skulle delta i det kommende VM.
Klubbene som er oppført er klubben som de enkelte spillerne sist spilte en offisiell kamp før mesterskapet. Alderen er alderen til hver enkelt spiller ved starten av mesterskapet.
War Medal

Design

Utmerkelsen består av en rund medalje i enten sølv eller koppernikkel, 36 mm i diameter. Advers viser Kong George VI i profil, og teksten: «GEORGIVS VI D:G:BR:OMN:REX F:D:IND:IMP». Revers har en løve som står på en tvehodet drage, hvor hodene er ett ørnehode og ett dragehode, for å illustrere den tyske og japanske fiende. Over løven står årstallene 1939 og 1945 på to linjer. 
Medaljebåndet er 32 mm bredt og har 7 striper i fargene: rød, mørk blå, hvit, rød (senter), hvit, mørk blå og rød, som representerer fargene i Union Jack. Båndet ble påført ekeblad i bronse eller sølv hvis personen var Mentioned in Despatches eller fikk King's Commendation for Brave Conduct.
Medaljene var utlevert uten navn, unntatt for de som ble utlevert til personell i den canadiske handelsflåten, sørafrikanske eller australske styrker.
Junior- og barneorganisasjonen JUBA

Junior- og barneorganisasjonen JUBA er en norsk frivillig junior- og barneorganisasjon som arbeider for å redusere alkohol- og narkotikabruken i samfunnet, for å lære opp barn til demokratisk deltakelse og for å bidra til en mer rettferdig fordeling av godene i verden.
Organisasjonen ble stiftet 9. august 2009 ved at de to organisasjonene IOGT Junior og Det Norske Totalavholdsselskaps Barneforbund (DNTB) slo seg sammen. JUBA er barneorganisasjonen til Juvente, Det Norske Totalavholdsselskap og IOGT i Norge.
Ved stiftelsen hadde JUBA rundt 1 100 medlemmer og i overkant av 40 lokale avdelinger.

Ansatte

Juba har kontor i Trondheim, med ansatte dels der og dels i Oslo. Organisasjonen har tre heltidsansatte, og i varierende grad deltidsansatte til konkrete prosjekter og kortere engasjementer.
Per Frimann

Biografi

Frimann startet karrieren i den danske klubben Akademisk Boldklub (AB) under treneren Christian Andersen. I 1980 fikk Frimann sin seniordebut for AB, som spilte i Superligaen. I 1981 skiftet  han klubb, til Kjøbenhavns Boldklub (KB). I KB ble han lagt merke til av den belgiske klubben RSC Anderlecht, og reiste for å spille for klubben en sesong senere. Frimann spilte seg umiddelbart inn på Anderlechts startoppstilling, og fikk sin debut for det danske landslaget i oktober 1983. Han ble værende i Anderlecht i syv sesonger, hvor han vant den Belgiske toppdivisjonen tre ganger, samt UEFA-cupen i 1983. I sin tid i klubben, spilte han sammen med en rekke danske landslagsspillere, blant annet Morten Olsen, som har vært landslagsstrender for Danmark siden 2000.
Da han ble tatt ut i den danske troppen som skulle representere Danmark under fotball-VM 1986, så det ut til at Frimann skulle bli en viktig del av det danske landslaget. En komplisert ankelskade som oppstod under siste treningskamp før turneringen, hindret Friman fra å spille under fotball-VM 1986, og han slet med skader i resten av karrieren. I 1988, etter mange skadeproblemer i Anderlecht, bestemte den 26 år gamle Frimann seg for å returnere til Danmark. Han ble kjøpt av Brøndby IF og utlånt til Aarhus GF (AGF) i 1988-sesongen, hvor han var med på å vinne den danske cupen.
Frimann var en del av det danske laget som kvalifiserte seg til sommer-OL 1988, men laget fikk aldri delta i finaleturneringen. Det ble oppdaget at Frimann ikke var berettiget for å spille i 2–0 kampen mot Polen, og laget ble straffet med poengene for seieren. Dette kostet plassen i finaleturneringen. Han var også en del av laget som deltok under fotball-EM 1988, og spilte én kamp i denne turneringen. I 1989 byttet han klubb, fra AGF til Brøndby, hvor Morten Olsen var trener. I august 1990 avsluttet Frimann sin karriere som spiller, i en alder av 28 år, på grunn av langvarige skadeproblemer. Han var den fødste spilleren på dansk jord som fikk en testimonialkamp, til sin fordel, da det danske VM-laget fra 1986 vant 6–4 over Brøndby.
Etter at han la opp som fotballspiller jobbet han med Informasjon og samfunnskontakt i Europakommisjonen fra 1992 til 1996. Han ble ansatt som en intern konsulent i det Danske idrettsforbundet i 1996. I april 1998 ble han sportslig leder i sin tidligere klubb AB. Da treneren i AB, Christian Andersen, ble enig om en kontrakt med liga-rivalen FC København i october 1998, åtte måneder før kontraktens hans gikk ut i juni 1999, nektet Frimann først å la ham gå, og suspenderte ham. Senere skiftet han mening, og lot Andersen dra, men de to kom til å ha et anstrengt forhold. I sin tid i AB, mistet klubben en stor del av sin likviditet, og han forlot klybben i 2002. Etter at han forlot klubben ble Frimann sportskommentator i fotballprogrammet Onside på kanalen TV3 Denmark. I sin selvbiografi fra 2004, stilte Andersen spørsmål ved Frimanns involvering i ABs finansielle tap, og selv om Frimann luftet muligheten for et søksmål, ble saken løst da Andersen kom med en offentlig unnskyldning.
Sørlige Ewaso Ng'iro

Elvas løp

Ewaso Ng'iro har sitt utspring i den sørlige delen av Mauskogen. Fra Mauskogen renner elva sørover gjennom Riftdalen, øst for Nguruman-skrenten. Den krysser grensa til Tanzania, hvor den munner ut i Natronsjøen. Elva har vannføring hele året og er hovedtilløpet til sjøen.
Elva rant en gang direkte inn i sjøen, men i geologisk sett nyere tid har den blitt demmet opp av en horst ved siden av vulkanen Shompole. Dette har gjort at vannet har spredt seg ut i den stadig voksende Engare Ng'iro-sumpen, hvor elva avleirer sine sedimenter. Den nå sedimentfrie elva siger deretter ut i saltsjøen.
Den permanente sumpen dekker rundt 4 000 hektar, mens den sesongmessige flomsletta sør for sumpen er på rundt 8 000 hektar og strekker seg ned til Natronsjøen og langs østbredden av sjøen.

Miljøtrusler

Natronsjøens nedbørfelt er blitt utpekt som våtmark av internasjonal betydning under Ramsar-konvensjonen. Det har imidlertid vært fremmet planer om å demme opp Ewaso Ng'iro for vannkraftverk og irrigasjon, og å overføre vann fra andre elver for å øke vannføringen. Planene omfattet også opprettelsen av en variabel ferskvannslagune på rundt 50 km².
Hvis planene blir gjennomført ville konsekvensene for innsjøens økologi være drastiske. Redusert saltholdighet og forurensing fra jordbrukskjemikalier kunne utrydde de blågrønne algene som er matkilde for dvergflamingoene. Per 2007 lot imidlertid damprosjektet å være lagt på is.
Mauskogen er viktig for å regulere og filtrere avrenningen i elvas kildeområder, men er truet av tømmerhogst og landrydding for jordbruk. Dette vil kunne medføre økt sedimenttransport i elva og større sesongmessige variasjon i vannføringen.
Lynne Dawson

Liv og karriere

Lynne Dawson vokste opp i Yorkshire. Hun studerte først språk og arbeidet som oversetter, senere studerte hun musikk ved Guildhall School of Music og Britten-Pears School i Suffolk, med lærere som Rae Woodland, Gerald Moore og Peter Pears.
I studietiden begynte hun å gi konserter. Repertoaret på denne tiden var hovedsakelig hentet fra tidligmusikken, og hun samarbeidet snart med John Eliot Gardiner, Roger Norrington og Christopher Hogwood på en rekke konserter og innspillinger, eksempelvis med musikk av Georg Friedrich Händel, Claudio Monteverdi og Henry Purcell.
Dawson utvider stadig sitt repertoar og har sunget flere Mozart-roller, som grevinnen i Figaros bryllup, Konstanze i Bortførelsen fra Seraillet, tittelrollen i Zaide og Pamina i Tryllefløyten. Ved Staatsoper Berlin opptrådte hun i What next av Elliott Carter, og hun sang Libera me i Giuseppe Verdis Rekviem under gravferden til prinsesse Diana Spencer. De senere årene har hun i økende grad konsentrert seg om sanger fra klassisismen, romantikken og høyromantikken, som Richard Strauss' Vier letzte Lieder, Ravels Sheherezade, Berlioz' Les Nuits d’Ete, men har aldri mistet interessen for barokksang. Tilsammen har hun spilt inn over 80 publikasjoner.
Lynne Dawson underviser ved Escola Superior de Música de Catalunya i Barcelona og ved Royal Northern College of Music i Manchester, fra september 2010 har hun ledet RNCMs fakultet for vokalstudier.
Fasettert klassifikasjon

Fasettert klassifikasjon (også analytisk-syntetisk klassifikasjon) er et klassifikasjonssystem som strukturerer objektene i et fagområde gjennom objektenes posisjon til hverandre. Struktureringen iverksettes gjennom fasetter som består av flere enkeltklasser. Hvert objekt blir klassifisert for hver fasett gjennom å anvende ett inndelingskriterium om gangen. Som følge av dette oppstår enkeltklasser (foki) som ordnes i rekker (fasetter). Det må så etableres en siteringsordning, som angir rekkefølgen på fasettene. Dette er primært viktig for å kunne konsistent kombinere fasettenes elementer ved klassering av sammensatte emner. Hver enkeltklasse får en notasjon som, i kombinasjon med notasjoner til andre enkeltklasser, danner sammenlagt notasjonen til objektet.

Historie

Det første fasetterte klassifiseringssystemet ble utviklet av den indiske bibliotekaren S. R. Ranganathan i 1930-årene. Hans system var basert på fem fasetter; personlighet, stoff, energi, rom og tid.  Ranganathans system ble senere videreutviklet av den engelske Classification Research Group, og har i hovedsak blitt brukt i indiske biblioteker. Systemet fikk navnet kolon-klassifikasjon (colon classification) etter bruken av skrifttegnet kolon til å skille mellom de ulike fasettene.
I dag anvendes fasettert klassifikasjon i den nye utgaven av Bliss bibliographic classification og i musikkdelen av Deweys desimalklassifikasjon.
Cecilie av Hellas og Danmark

Bakgrunn

Cecilie var det tredje barnet til prins Andreas av Hellas og Danmark og prinsesse Alice av Battenberg. Hun blei født den 2.. juni 1911 på sommereiendommen til den greske kongefamilien ved Tatoi, femten kilometer nord for Athen. Selv om hennes navn var Cecilie, blei hun innad i familien kalt Cécile. 
Cecilie blei døpt ved Tatoi den 2. juli 1911. Hennes faddere var kong Georg V av Storbritannia, storhertug Ernst Ludvig av Hessen-Darmstadt, prins Nikolaos av Hellas og Danmark og hertuginne Vera av Württemberg. 
På farssida var hun barnebarn av kong Georg I av Hellas og hans kone storhertuginne Olga av Russland (barnebarn av tsar Nikolaj I av Russland). På morssida var hun oldebarn av prinsesse Alice av Storbritannia (datter av dronning Viktoria av Storbritannia og prins Albert av Sachsen-Coburg-Gotha).
Cecilie hadde tre søstre: Margarita (gift med prins Gottfried av Hohenlohe-Langenburg), Theodora (gift med Berthold av Baden, markgreve) og Sophie (gift først med prins Christoph av Hessen og så for andre gang med prins Georg Wilhelm av Hannover). Hennes bror, Philip, senere hertug av Edinburgh, er gift med dronning Elisabeth II av Storbritannia. 
I 1922 var Cecilie og hennes søstre brudepiker i bryllupet til sin onkel Lord Mountbatten (senere jarl Mountbatten av Burma) og Edwina Ashley.

Død

I oktober 1937 døde Cecilies svigerfar, stohertug Ernst Ludvig av Hessen. Et par uker etter begravelsen, skulle svogeren prins Ludwig gifte seg med Margaret Campbell-Geddes i London.
Den 16. november 1937 skulle Georg Donatus, Cecilie, deres to unge sønner og Georgs mor, storhertuginne Eleonore reise fra Darmstadt til London for å delta i bryllupet. Flyet de reiste med traff en fabrikkpipe ved Oostende og krasja; alle ombord døde. Cecilie var gravid i åttende måned, og et barnelik blei funnet blant vrakdelene. Cecilie hadde altså født ombord på flyet.
Cecilie blei gravlagt sammen med sin ektemann, sine to sønner og det dødfødte barnet i Darmstadt ved Rosenhöhe, gravplassen for Hessen-Darmstadt-familien. Cecilies datter Johanna blei adoptert av prins Ludwig og prinsesse Margaret; hun døde mindre enn to år senere av hjernehinnebetennelse og blei gravlagt med sine foreldre og søsken.
Calosoma inquisitor

Utbredelse

Calosoma inquisitor finnes i hele Europa, Nord-Afrika og Asia. Finnes lengst sør i Norge.

Utseende

Calosoma inquisitor (larvedreper) er mellom 16-22 millimeter lang.  Brystskjoldet og dekkvingene har den samme mørke bronsefargen, som noen ganger kan bli mer grønn på sidene. Lengst fremme på brystskjoldet er en avsatt sidekant, mellom oversiden og undersiden.

Levevis

Calosoma inquisitor i det voksne stadiet (imago) finnes vanligvis på forsommer og utover sommeren. De lever som predatore på andre insekter, helst på larver.  Ofte klatrer de i trærne på jakt etter larver og pupper av sommerfugler. 
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Eophileurus borneensis

Utseende

En middelsstor (ca. 20 millimeter), avlang, blankt svart hornbille. Hannen har et kort, butt horn i pannen, pronotum har en avrundet grop i midten, men ikke noen knøl ved forkanten, og nokså tett punktert. Dekkvingene er forholdsvis lange og smale med tydelige punktstriper. Hunnen ligner hannen men gropa på pronotum er redusert til en grunn, bred midtfure.

Levevis

Larvene lever i råtten, død ved, de er rovdyr som jakter på andre vedlevende insekter. De voksne billene kan leve temmelig lenge.

Utbredelse

Arten lever på Borneo.
Stoll

En stoll er en vannrett eller svakt skrånende gruvegang fra en fjellside og inn mot en gruvesjakt. Stoller tjener primært som forbindelse mellom jordoverflata og underjordiske gruveganger og bidrar til å bedre ventilasjonen i gruven. Stollen blir også benyttet til å fremskaffe kunnskaper om malmforekomster. Denne forbindelsen letter også arbeidet med å frakte malm og å drenere gruven.
«Stoll» er ikke et strengt bergfaglig begrep selv om det stort sett brukes i forbindelse med gruvedrift. Mer generelt kan ’stoll’ defineres som et langt, utarbeidet hulrom i fjellet med bare en utgang.. Er det to utganger i dagen, kalles det en tunell. . Ordet kommer opprinnelig fra det tyske ordet 'stollen'. Andre ord som kan benyttes er stull, stoel, stolle, stullgong
For arbeiderne var stollarbeidet i mange tilfeller spesielt krevende. Dårlig ventilasjon i lange, fyrsatte stollorter gjorde arbeidsforholdene vanskelig, i noen tilfeller livsfarlige når det dannet seg  kullos. Driften av større stoller krevde derfor særskilte lufttilførselstiltak for at arbeidet kunne fullføres.

Kilder

Stoll, Bergverkshistorie. Besøkt 26. februar 2014
Christiania Jazzband

Christiania Jazzband (CJB) (etablert 1969) er en norsk jazzgruppe, kjent for å spille New Orleans-basert tradisjonell jazz.  Initiativtaker og leder Tore Frøberg etablerte også jazzklubben New Orleans Workshop (1972) som spillested for orkesteret, som dog måtte dele det med Magnolia Jazzband. Leder 1974-97 var Jan Kristiansen. For øvrig har CJB turnert i Europa og USA.
Deres debutplate var Christiania Jazzband (1972), og ga Spellemannprisen 1973 i klassen jazz, med besetningen Tormod Isachsen trompet, Tore Frøberg trombone, Peter Opsvik saksofon, Jan Kristiansen bass og banjo, Per Hobbel bass og Peer Dahl trommer.  Pianist Gunnar Andersson var med på The world is waiting (1974), men erstattet av Svein Almquist på Too late (1976), der forøvrig Per Frydenlund (Hot Club de Norvège) tilkom på banjo, Aage Teigen på trombone og Knut Audum kornett.  Hobbel og Frøberg gikk ut i 1974. 
Den senere tid har besetningen vært 
Peter Opsvik (1971–)
Totti Bergh  saksofon (1990–),
Anders Bjørnstad trompet (1978–),
Aage Teigen trombone (1974–),
Børre Frydenlund banjo og vokal (1980–),
Christian Frank bass og
Bjørn Olufsen trommer.